FÆLLES AKTION af 28. oktober 1996 vedtaget af Rådet på grundlag af artikel K.3 i traktaten om Den Europæiske Union om indførelse af et uddannelses-, udvekslings- og samarbejdsprogram vedrørende identitetspapirer (Sherlock) (96/637/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b), og artikel K.8, stk. 2 og

ud fra følgende betragtninger:

Medlemsstaterne betragter udøvelse af kontrol ved passage af de ydre grænser, herunder sikkerheden i forbindelse med identitetspapirer, som et spørgsmål af fælles interesse;

indførelsen af en ramme for uddannelses-, informations-, undersøgelses- og udvekslingsforanstaltninger vil kunne forbedre det gensidige kendskab til de teknikker, der anvendes ved fremstilling og kontrol af identitetspapirer og bekæmpelse af forfalskning heraf;

disse mål kan gennemføres mere effektivt på EU-plan end på medlemsstatsplan på grund af de forventede stordriftsfordele og den kumulative virkning, de påtænkte foranstaltninger vil medføre;

denne fælles aktion berører ikke Fællesskabets beføjelser, særlig med hensyn til erhvervsuddannelse, og griber således ikke ind i de fællesskabsforanstaltninger, der er truffet med henblik på gennemførelsen af uddannelsespolitikken, særlig Leonardo da Vinci-programmet -

VEDTAGET FØLGENDE FÆLLES AKTION:

AFDELING I

ALMINDELIGE BESTEMMELSER

Artikel 1

Princip og formål

1. Der indføres for perioden 1996-2000 et uddannelses-, udvekslings- og samarbejdsprogram vedrørende identitetspapirers sikkerhed (Sherlock-programmet), jf. definitionerne i artikel 3 i denne fælles aktion, som der ydes fællesskabsstøtte til.

2. Uden at det i øvrigt berører Fællesskabets beføjelser, er det generelle formål med Sherlock-programmet gennem dets flerårige planlægning at udbygge det eksisterende samarbejde vedrørende identitetspapirer. Ved at fastlægge klare prioriteter kan man på lang sigt rationalisere dette samarbejde.

Artikel 2

Finansielt referencegrundlag

Det finansielle referencegrundlag til gennemførelsen af programmet er for perioden 1996-2000 på 5 mio. ECU.

De årlige bevillinger godkendes af budetmyndigheden inden for rammerne af det finansielle overslag.

Artikel 3

Definitioner

I forbindelse med Sherlock-programmet forstås ved:

- identitetspapirer: dokumenter udstedt af medlemsstaterne og tredjelande, der bl.a. giver indehaverne mulighed for at bevise deres identitet og eventuelt passere en ydre grænse

- uddannelse: afholdelse af seminarer, der fokuserer på det teoretiske og praktiske kendskab til identitetspapirers sikkerhed

- udveksling: embedsmænds ophold i en anden stat end deres egen for at udbygge kendskabet til teknikker for kontrol på stedet

- undersøgelser: udarbejdelse og udbredelse af undervisningsmateriale med henblik på forebyggelse og bekæmpelse af falske identitetspapirer.

AFDELING II

PROGRAMMETS STRUKTUR

Artikel 4

Uddannelse

Sherlock-programmet vedrører først og fremmest afholdelsen af følgende årlige seminarer:

- grunduddannelsesseminar for undervisere

- efteruddannelsesseminar for erfarne specialister om analyse af dokumenter.

Artikel 5

Udveksling

Sherlock-programmet omfatter ligeledes udveksling af embedsmænd. Udvekslingerne kan bl.a. have form af praktikophold af begrænset varighed ved de nationale myndigheder, der forestår kontrollen med identitetspapirer.

Artikel 6

Undersøgelser og forskning

1. Sherlock-programmet omfatter udarbejdelse, fremstilling og udbredelse af undervisningsmateriale, der kan viderebringe uddannelsesprogrammernes indhold.

2. Der kan ligeledes gennemføres undersøgelser af og forskning i, hvordan man kan forbedre udsendelsen af oplysninger om de opdagede tilfælde af bedrageri med identitetspapirer.

AFDELING III

FINANSIELLE BESTEMMELSER

Artikel 7

Finansieringskriterier

For at der kan ydes fællesskabstilskud til et projekt, skal det være af interesse for Den Europæiske Union og omfatte mindst tre medlemsstater.

Til disse projekter kan associeres deltagere fra stater, der ansøger om tiltrædelse, med henblik på at bidrage til forberedelse af tiltrædelsen, eller andre tredjelande, hvis dette viser sig hensigtsmæssigt i forbindelse med projekternes formål.

Artikel 8

Finansiel kontrol

Finansieringsbeslutningerne og de kontrakter, der indgås på grundlag heraf, indeholder bestemmelser om opfølgning og finansiel kontrol udført af Kommissionen og om revision udført af Revisionsretten.

Artikel 9

Fællesskabsfinansieringens størrelse

1. Der kan ydes tilskud til alle former for omkostninger, der er direkte forbundet med gennemførelsen af denne fælles aktion, og som er afholdt i løbet af en bestemt, ved kontrakt fastsat periode.

2. Det tilskud, der ydes over fællesskabsbudgettet, udgør 60 % af de samlede udgifter til programmet, men kan undtagelsesvis forhøjes til 80 % efter procedurerne i afdeling IV.

3. Udgifter til oversættelse og tolkning, edb, varigt udstyr og forbrugsmateriel kan kun komme i betragtning, hvis de er nødvendige for gennemførelsen af foranstaltningen, og de kan højst finansieres med op til 50 % af tilskuddet; de kan dog finansieres med op til 80 % af tilskuddet i de tilfælde, hvor foranstaltningens egenart gør dette nødvendigt.

4. Udgifterne til offentlige anlæg og lokaler og til løn til statslige embedsmænd og embedsmænd ved offentlige organer kan kun komme i betragtning, hvis de svarer til anvendelser eller opgaver, som ikke har forbindelse med et nationalt formål eller en national funktion, men specielt er forbundet med gennemførelsen af denne fælles aktion.

Artikel 10

Procedureregler

1. De foranstaltninger, der indgår i programmet, og som finansieres over De Europæiske Fællesskabers almindelige budget, forvaltes af Kommissionen i overensstemmelse med finansforordningen af 21. december 1977 vedrørende De Europæiske Fællesskabers almindelige budget (1).

2. Ved fremlæggelsen af forslagene om finansiering tager Kommissionen hensyn til principperne om forsvarlig økonomisk forvaltning, herunder navnlig for tilbageholdenhed og omkostningseffektivitet, jf. finansforordningens artikel 2.

AFDELING IV

FORVALTNING OG OPFØLGNING AF PROGRAMMET

Artikel 11

Forvaltning af programmet

1. Kommissionen har ansvaret for forvaltningen og opfølgningen af programmet og træffer de foranstaltninger, der er nødvendige til dette formål.

2. Kommissionen udarbejder et årsprogram, som omfatter en fordeling af de disponible bevillinger, og som er baseret på de emnemæssige prioriteter, der svarer til programmets struktur og formål.

Kommissionen vurderer til det formål de projekter, den får forelagt, i lyset af følgende kriterier:

- det foreslåede initiativs innovative karakter

- hvor meget det haster at gennemføre initiativet for at forbedre dokumentsikkerheden

- den overordnede sammenhæng i programmet.

Artikel 12

Årlig gennemførelse af programmet

1. Kommissionen bistås af et udvalg, der består af en repræsentant for hver medlemsstat, og som har en repræsentant for Kommissionen som formand.

2. Kommissionen forelægger udvalget et udkast til årsprogram, herunder et forslag til fordeling af de disponible bevillinger mellem de forskellige aktionsområder, samt forslag til bestemmelser om gennemførelse og evaluering af foranstaltningerne. Udvalget udtaler sig med enstemmighed inden for en frist på to måneder. Formanden kan fastsætte en kortere frist, hvis sagen haster. Formanden deltager ikke i afstemningen.

Hvis der ikke foreligger en positiv udtalelse inden for den angivne frist, trækker Kommissionen enten sit forslag tilbage eller forelægger et forslag for Rådet, som træffer afgørelse med enstemmighed i løbet af to måneder.

AFDELING V

AFSLUTTENDE BESTEMMELSER

Artikel 13

Forvaltning af programmet

1. Fra og med andet regnskabsår forelægges de projekter, for hvilke der anmodes om finansiering, for Kommissionen til gennemgang inden den 31. marts i det regnskabsår, de skal henføres under.

2. For så vidt angår finansiering af beløb på under 50 000 ECU, forelægger Kommissionens repræsentant et udkast for det i artikel 12, stk. 1, nævnte udvalg. Udvalget afgiver udtalelse om udkastet med det flertal, der er fastsat i traktatens artikel K.4, stk. 3, andet afsnit, inden for en frist, som formanden kan fastsætte under hensyn til, hvor meget spørgsmålet haster. Formanden deltager ikke i afstemningen.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

3. Når finansieringen overstiger 50 000 ECU, forelægger Kommissionen det i artikel 12, stk. 1, nævnte udvalg en liste over de projekter, den har fået forelagt til optagelse på årsprogrammet. Kommissionen angiver, hvilke projekter den har udvalgt, og begrunder sit valg. Udvalget afgiver inden for en frist på to måneder udtalelse om de forskellige projekter med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen. Hvis udvalget inden for fristen ikke har afgivet positiv udtalelse, trækker Kommissionen enten det/de pågældende projekt(er) tilbage eller forelægger det/dem, eventuelt efter at have hørt udvalget, for Rådet, som udtaler sig i løbet af to måneder med det flertal, der er fastsat i traktatens artikel K.4, stk. 3, andet afsnit.

Artikel 14

Evaluering

Kommissionen foretager hvert år en evaluering af de foranstaltninger, der er gennemført i det forløbne år, og forelægger en rapport for Europa-Parlamentet og Rådet.

Artikel 15

Ikrafttræden

Denne fælles aktion træder i kraft på dagen for vedtagelsen.

Den offentliggøres i Tidende.

Udfærdiget i Luxembourg, den 28. oktober 1996.

På Rådets vegne

D. SPRING

Formand

(1) EFT nr. L 356 af 31. 12. 1977, s. 1. Forordningen er senest ændret ved forordning (EF, Euratom, EKSF) nr. 2335/95 (EFT nr. L 240 af 7. 10. 1955, s. 12).